《题竹送何士彦宣城训导并寄声袁太守》
明代·杨士奇

何君璞玉良，产自荆山中。中怀缜而栗，外仪温且恭。

家学邃六义，允绍武冈公。顷膺宣城聘，分教侯頖宫。

随牍谒金门，考艺趋九重。诘朝奉除书，戒行遽匆匆。

经年忝交谊，祖送城之东。何以赠仳别，聊托修竹丛。

此植挺特姿，千仞凌高空。生际太平世，盛年须奋庸。

启迪贵知本，表率自饬躬。况兹山水郡，昔贤多显融。

作兴谅匪难，行当律成功。寄声袁太守，勉续黄与龚。

学教同振起，达材佐时雍。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。